SV Zulte Waregem
From Wikipedia
SV Zulte Waregem (SV Zulte Woaregem) is e Belgische voetbalclub uit Waregem en Zulte. De club oentstoend in 2001 duur de fuusje van 't Oost-Vlamse Zultse VV en 't failliet West-Vlamse SV Waregem. In 2005 promoveerde ze voe d'eejste kjee noa d' Êeste Klasse. De club is bie de KBVB aheslootn met stamnummer 5381 en de clubkleurn zie groen-geel-rôod.
Inoudstabelle |
[bewerk'n] Geschiedenisse
[bewerk'n] KSV Waregem
KSV Waregem was in 1946 uut de fuusje van Waregem Sportief (da ol van 1925 bestoend) en Red Star Waregem. De fusieclub slôot em an bie de KBVB en kreeh stamnummer 4451. Z'addn rood-wit voe kleurn, en speeldehn in 't Regenboogstadion. Van 1966 toet 1996 speeldehe ze in de Eejste Klasse, juuste oenderbrook'n deur twi kjeern e sizoen in Twidde Klasse. In 1985/86 addn ze wok in Europa succes, ton da ze d'aolve finales van de UEFA Cup aolden. Z'en wok e Belgische Beker en Supercup ip under erelieste staon. Ip 't ende van de jaoren 90 zakte de ploeg echter were noa Twidde, en in 1999 belandeh ze deur financiële miseerje in Vierde Klasse.
[bewerk'n] Zultse VV
In 1950 is in Zulte de club Zulte Sportief iphericht, dat em aanslôot bie de voetbolbond. De club a' stamnummer 5381. De club fusioneerde in 1976 mè SK Zulte (dat in 1947 was iphericht en stamnummer 4683 ad) toet Zultse VV. Die fusieclub klom in de jaoren 90 ip in de nationaole reeksn. Achter e paor jaor Bevorderienge speelde de club van 1995 toet 1997 ol twjee sizoenn in Derde Klasse. Zultse moest echter iedere kjee een eindronde speeln teehn de degradaasjee. 't twidde seizoen herochtn ze nie deur die eindronde en de club zakte voe twjee sizoenn were noa Vierde Klasse. In 1999 promoveerde Zultse weerol; 't seizoen derip aolde ze zels d'eindronde, mao de ploeh verloor in e wedstried voe de derde plekke en miste azo nipt de promoosje noa Twidde Klasse.
[bewerk'n] Fuusje
KSV Waregem fusioneerde in 2001 mè Zultse VV toet SV Zulte-Waregem, waarbie da ze 't stamnummer van Zultse (5381) bljeevn oed'n. 't Stamnummer 4451 van KSV Waregem is tonne definitief heschrapt hewist. De fusieclub verhuusde noa 't Regenboogstadion va Woaregem en gieng van start in Derde Klasse, wao da Zultse 't seizoen voddien a hespeeld. Zulte-Waregem speelde dao subiet kampioen in ze reekse. Wat dus nie helukt was voe Zultse 't jaor tevoorn, lukte nu wel voe de fusieclub Zulte-Waregem: e promoosje noa Twidde Klasse. 't Eerste sizoenn dwoeng ze dao sebiet een eindronde of, mao ze werdn dao twiddn in. Twjee sizoen laoter werd Zulte-Waregem ofhetekend kampioen in Twidde Klasse. Zulte Waregem kost azo noa d'Eejste Klasse in 2005, voe 'n eejste kjee in de heschiedenisse van 't stamnummer 5381 en 10 jaor achter da KSV Waregem was verdween uut de 'oohste reekse. Ip de 13 meie 2006 speelde Zulte Waregem in de bekerfinale teehn Moeskroen, woen met 2-1 en pakte zo zn eejste hrôote pries.
[bewerk'n] Erelieste
Zulte Woaregem draoht het stamnummer 5381 van 't vroegere Zultse en is dus eihenlik de vôortzettienge van die club. KSV Woaregem speelde met 't stamnummer 4451, da heschrapt is. De fusieclub Zulte Woaregem kan zodus hin anspraoke maokn ip d'erelieste van 't vroegere KSV Woaregem.
Beker van Belgje
- winnaore (1): 2006